**Å reise er å oppleve**

Når man sier ordet ferie, er det mange som tenker på deilige strender, fine hotell, en cocktail i baren og handleturer. Opplevelsesreiser legger mye mer i ordet. For Opplevelsesreiser er ferie det å møte flotte, vennlige mennesker i små landsbyer med sterke tradisjoner, hvor kulturen er intakt. For Opplevelsesreiser er ferie å vandre i flere dager i fantastiske fjellområder, langt bort fra sivilisasjonen, med små bosetninger som klamrer seg fast til fjellsidene. For Opplevelsesreiser er ferie spennende, eksotiske matretter, religiøse ritualer og fester, nye språk og kulturer. De mest ekstreme av oss mener at den beste måten å feriere på, er å kjempe seg oppover en fjellside i flere tusen meters høyde, eller å tråkke seg fram mil etter mil på sykkel. Ferie er synonymt med opplevelse.

Å reise med Opplevelsesreiser gir deg en nær og spennende kontakt med området du besøker. Det er ikke nødvendigvis reisemålet i seg selv som skiller våre tilbud fra andre, men du vil finne reiseinnholdet og reisemåten annerledes. Vi tar deg utenfor allfarvei, noe som kan innebære enkle forhold. Men du vil bli overrasket over det høye servicenivået. På slike ekspedisjoner har vi ofte med oss kokker, bærere og trekkdyr. Vil du hjelpe til, er det bare hyggelig. Jo mer aktiv du er selv, jo sterkere blir opplevelsen.

På våre reiser treffer du likesinnede mennesker. Gruppene er små, et sted mellom 8 og 16 personer, så det er fort gjort å bli kjent. Folk i alle aldre deltar. De viktigste kriteriene er at du er i alminnelig god fysisk form, eventyrlysten og nysgjerrig. Litt tålmodig og fleksibel må du også være, det hender at uforutsette ting oppstår. Våre dyktige turledere og samarbeidspartnere er vår viktigste garanti for at reisen skal bli vellykket.

Våre turer graderes på en skala fra 1 til 4, hvor hver enkelt grad betyr:

* Grad 1 er lette turer. Kun korte vandreturer, eller annen lite krevende aktivitet.
* Grad 2 er middels lette turer. Fotturer av moderat lengde, maksimum 5 - 6 timer per dag. Høydebegrensning er 4 000 meter over havet.
* Grad 3 er krevende turer med lengre dagsetapper og i større høyder, men uten særlige tekniske vanskeligheter. Også grad 3 passer for folk i alminnelig god form.
* Grad 4 er turer som er mer krevende enn grad 3, og stiller dessuten spesielle krav til kunnskaper og erfaringer som for eksempel brevandring. Turene kan også være fysisk krevende, og det finnes ingen høydebegrensning.

På noen av de mest anstrengende turene kan Opplevelsesreiser kreve at den reisende fremviser legeerklæring.

**Innholdsfortegnelse**



På sykkel langs Silkeveien og Karakoram Highway

Silkeveien

Silkeveien er navnet på den gamle karavaneveien som åpnet for handel mellom Kina og Middelhavslandene. Vi gjentar suksessen fra i fjor og tar oss frem langs denne veistrekningen på sykkel. Fra sykkelsetet vil du finne et landskap med oppsiktsvekkende kontraster; fra områder beliggende under havnivå ved Turfan til Kinas høyeste fjell i Tian Shan og Karakoram kjedene. Her finnes utallige historiske severdigheter, og oasebyene pulserer med eksotiske dufter og et yrende folkeliv. Vi overnatter i oasebyenes små gjestehus og hotell eller i telt langs veien.

Karakoram Highway

En av forgreiningene av Silkeveien er Karakoram Highway, som knytter Pakistan til Midtens Rike. Og en "highway" er det, ikke i amerikansk målestokk, men i ordets egentlige betydning, en vei som ligger høyt oppe mellom himmel og jord. Det kan trygt hevdes at denne verdens høyst beliggende asfalterte tofelts vei er en av de mest imponerende ingeniørarbeid etter pyramidene i Egypt. Fra Kashgar sykler vi sørøstover og starter klatringen noen mil utenfor byen. Veien stiger og stiger. Først opp gjennom Pamir fjellene til Kara Kul sjøen, som ligger der dyp og blå ved foten av kjempene Mt. Kongur (7719 m) og Mustaq Ata (7546 m). Vi har flere dager på oss og tar livet med ro. Små spredte bebyggelser rundt sjøen, langs veien og under fjellene, er hjemstedet til kirgizerne. De livnærer seg av sau-, yak- og kvegdrift, og holder til her oppe under himmelen store deler av året. Kanskje tilbringer vi en natt eller to i deres hjem.

Hunza dalen

Hunza dalen, også kalt Edens Hage, står i skarp kontrast til det tørre ørkenlandskapet i Xinjiang. Grønn og frodig ligger dalen der, langt bort fra masseturismens ferdselsårer, enn så lenge… Tettstedene Pasu, Gulmith, Karimabad dukker opp som irrgrønne små jordbrukslandsbyer klemt inn mellom verdens høyeste fjell. Sentrum for Hunza dalen, Karimabad, ligger på en forhøyning trukket tilbake fra Karakoram Highway og er omkranset av snøkledde 7000 metre; Rakaposhi (7790 m), Ultar 1 og 2 (7388 m), Diran (7270 m). Intet annet sted i verden kommer man på asfaltert vei så nært en så stor konsentrasjon av fjelltopper på opp imot 8000 meter. Hunza dalen er eventyrlig og ved å bruke sykkelen som fremkomstmiddel gjør vi opplevelsen optimal!

Deltakelse på sykkelturen krever legeattest. Gjennomsnittlig dagsetappe vil være ca. 80 kilometer og noen av etappene har nokså store høydeforskjeller. Vi vil reise i et område som er lite utbygd, og ønsker at du som skal delta tar med en god porsjon tålmodighet og åpent sinn. Under hele turen har vi følgebil hvor det er plass til de som ønsker en hviledag. Vi har med kinesisktalende guide og norsk reiseleder. Sykkel vil du få utlevert ved ankomst i Urumqi.

Reiserute

|  |  |
| --- | --- |
| Dato | 31. august - 26. september |
| Pris fra Oslo | NOK 35.950,- |
| Gradering | 4 |
| Turleder | Tietse Stelma (norsk/nederlandsk) |
| Min. antall | 10 personer |
| Max. antall | 14 personer |

Dag1: Fly Oslo - Urumqi. Dag2: Ankomst Urumqi, forberedelser. Dag 3-4: Urumqi - Turfan på sykkel. Dag5: Turfan. Dag 6-9: Turfan - Korla på sykkel. Dag 10-11: Korla - Kashgar med bil. Dag 12-13: Kashgar. Dag 14-17: Kashgar - Kara Kul på sykkel. Dag18: Ved Kara Kul Lake. Dag19: Kara Kul - Tashkurghan på sykkel. Dag20: Tashkurghan - Sust med bil. Sust - Gulmith på sykkel. Dag21: Gulmith - Karimabad på sykkel. Dag22: Karimabad. Dag23: Karimabad - Jaglot på sykkel. Dag24: Jaglot - Gilgit på sykkel. Dag25: Gilgit - Islamabad med fly. Dag26: Rawalphindi. Dag27: Islamabad - Oslo.

Fargerike Rajasthan med og uten kamel

Kamelmarkedet

Det er månen som har bestemt tidspunktet for vår reise. Ved fullmåne i november går den største og mest fargerike festivalen i India av stabelen. Da samles 200.000 mennesker og 50.000 kameler og kveg i Pushkar, den ellers så fredelige lille byen. Mange kommer fra Rajasthan, pilgrimene kommer fra hele India og turister og filmfolk fra hele verden. Alle ønsker å oppleve det samme; ivrig handel, kamelveddeløp og fargerike fester. Siste natten, når månen er på sitt rundeste, bader pilgrimene i den hellige innsjøen.

Rajasthan

Foruten kamelmarkedet, tar vi deg med på en eventyrlig rundreise i den mest eksotiske og fargerike deltstaten i India. Rajasthan - kongenes og prinsenes land fullt av festninger, tempel og palass. Her regjerte Rajputene i hundrevis av år og prøvde å overgå hverandre i pomp og prakt. Selv om Maharajene i dag offisielt har mistet både makt og tittel, har noen av dem klart overgangen til det 20. århundre ved å gjøre festninger og palass til museer og hotell. Noen skal vi bare se på, og andre skal vi bo i.

Gatelivet er støyende, yrende og fargerikt. Hellige kyr og hellige menn, biler, mopeder og kameler i et herlig kaos. Turbanprydede menn, kvinner i fargerike drakter. Faktisk er det mulig for den innvidde å se, ut ifra farge på turban og klesdrakt, samt smykkene til kvinnene hvilken kaste de tilhører.

Kamelsafari

Etter 14 forholdsvis travle dager, roer vi det hele ned på den beste måten vi kan oppleve det uberørte Rajasthan, nemlig fra kamelryggen. I tre dager skal vi oppleve Thar-ørkenens fred og ro, langt borte fra byliv og opptråkkede turistruter. Underveis har vi massevis av tid til å slappe av, nyte de praktfulle omgivelsene og bli kjent med menneskene som bor i landsbyene her ute i ørkenen. Sadelen er god, men skulle du likevel føle ubehag, kan du enten gå eller sitte på myke ballongdekk på kjerren som blir trukket av kameler. Kameldriverne som er med oss er muntre og vennlige, og de tar seg meget godt av oss. Kokken tilbereder enkel, men god mat. Om kvelden under den stjernespekkede ørkenhimmelen, sitter vi ved leirbålet og lar oss rive med at stemningsfulle ørkensanger.

Reiserute

|  |  |
| --- | --- |
| Dato | 17. november - 6. desember |
| Pris fra Oslo | NOK 21.610,- |
| Gradering | 1 - 2 |
| Turleder | Nora Weyer-Larsen |
| Min. antall | 10 personer |
| Max. antall | 16 personer |

Dag1: Avreise med fly fra Oslo om ettermiddagen. Dag2: Ankomst Delhi. Transfer til Neemrana. Dag3: Med buss til Agra og det nydelige Taj Mahal. Dag4: Vi besøker Agra Fort på morningen. Med buss videre til Samode. Underveis stopp ved Fatelpuhr Sikri. Dag5: Med buss til Jaipur. På veien besøker vi Amber Fort. Om ettermiddagen byrunde i Jaipur. Dag6: Videre med buss i fire-fem timer til Pushkar. Overnatting i telt. Dag 7-8: Pushkar. Dag9: Om ettermiddagen med buss til Jodhpur. Dag10: Vi utforsker Jodhpur, bl.a. Mehaerangarh Fort og Umaid Bhawan Palace. Dag11: Med buss fra Jodhpur til Jaisalmer. Dag 12-13: Vi utforsker denne sjarmerende byen sammen og på egen hånd. Dag14: Vi kjører med buss ca. 5 timer til enden av veien hvor kamelene venter på oss. Start kamelsafari. Dag 15-17: Kamelsafari. Siste dag på formiddagen, med buss til Mandawa. Dag18: Med buss til Neemrana. Dag19: I Neemrana. Dag 20:Med fly hjem til Oslo.

Stikkord